Oud-Fidjiaan maak Wallaby-debuut | Netwerk24
18 Julie 2019 11:09
Die losvoorspeler Isi Naisarani sal Saterdag op Ellispark sy toetsdebuut vir die Wallabies maak. Foto: Getty Images
Dié gebore Fidjiaan, wat vir die Melbourne Rebels in die Superrugby-reeks uitgeblink het, maak Saterdag op Ellispark in die Rugbykampioenskapstoets teen die Springbokke sy debuut.
Hy sal ’n lostrio vorm saam met sy kaptein, Michael Hooper, en Lukhan Salakaia-Loto.
Die stut James Slipper, wat in 2016 laas vir die Wallabies uitgedraf het en sedertdien verskeie persoonlike probleme te bowe moes kom, is ook as loskopstut in die beginspan ingesluit.
Nog ’n Wallaby-veteraan, die skrumskakel Nic White, is die eerste keer in vier jaar in die Australiese toetsspan. Sy insluiting beteken dat die eerstekeuse-skrumskakel, Will Genia, sy 100ste toets as ’n plaasvervanger sal begin.
Hoewel hy weer vir Australië verkiesbaar is, het Michael Cheika daarteen besluit om die veelsydige James O’Connor in sy 23-tal in te sluit.
* Australië: Tom Banks, Dane Haylett-Petty, Tevita Kuridrani, Samu Kerevi, Reece Hodge, Bernard Foley, Nic White, Isi Naisarani, Michael Hooper (k), Lukhan Salakaia-Loto, Rory Arnold, Izack Rodda, Sekope Kepu, Folau Fainga’a, James Slipper. PLAASVERVANGERS: Jordan Uelese, Harry Johnson-Holmes, Taniela Tupou, Rob Simmons, Jack Dempsey, Will Genia, Matt To’omua, Kurtley Beale. – Reuters
* Saterdag se toets skop om 17:05 af.
Meer oor: Bokke | Toetsrugby | Rugbykampioenskap | Springbokke | Wallabies